ศาลฯสั่งคุ้มครอง850MHzต่อเวลาลูกค้าDTACถึง15 ธ.ค. จับตาราคาเปิดบ่ายวิ่งกระฉูดรับคำตัดสิน!
ศาลฯสั่งคุ้มครอง850MHzต่อเวลาลูกค้าDTACถึง15 ธ.ค. จับตาราคาเปิดบ่ายวิ่งกระฉูดรับคำตัดสิน!
14 ก.ย. 2561

สืบเนื่องจากกรณีที่บริษัทโทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ได้ยื่นฟ้องคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในคดีข้อพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมาย
โดยระบุว่า กสทช.กระทำการโดยไม่ชอบด้วยกฎหมาย กรณีผู้ถูกฟ้องคดีมีมติในคราวประชุมครั้งที่ 13/2561 เมื่อวันที่ 18 ก.ค.2561 กำหนดให้ผู้ฟ้องคดีต้องเข้าร่วมประมูลคลื่นความถี่ย่าน 1800 MHz และย่าน 800 MHz โดยอ้างว่าหากไม่ปฏิบัติตามเงื่อนไขจะไม่ได้รับสิทธิเข้าสู่มาตรการคุ้มครองผู้ใช้บริการ และมีคำสั่งที่ สทช 5009/21072.25 ลว. 31 ก.ค. 2561 ให้ผู้ฟ้องคดีปฏิบัติตามมติดังกล่าว ซึ่งผู้ฟ้องคดีเห็นว่าเป็นมติและคำสั่งที่ไม่ชอบด้วยกฎหมาย
ล่าสุด ในวันนี้ (14 ก.ย.61) ศาลได้มีคำสั่ง ทุเลาการบังคับตามมติของผู้ถูกฟ้องคดีในการประชุมครึ้งที่ 13/2561 เมื่อวันที่ 18 กรกฎาคม 2561 ที่กำหนดเงื่อนไขว่า หากผู้ฟ้องคดีไม่เข้าร่วมการประมูลคลื่นความถี่ 1800 MHz และ 900 MHz ก็จะไม่ได้รับสิทธิเข้าสู่มาตรการคุ้มครองผู้ใช้บริการตามประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่องมาตรการคุ้มครองผู้ใช้บริการเป็นครั้งคราวในกรณีสิ้นสุดการอนุญาตสัมปทาน หรือสัญญากาให้บริการโทรศัพท์เคลื่อนที่ พ.ศ. 2561 โดยให้ผู้ฟ้องคดีได้รับสิทธิเข้าสู่มาตรการคุ้มครองผู้ใช้บริการประกาศดังกล่าว จึงให้ทุเลาการบังคับตามมติดังกล่าวจนถึงวันที่ 15 ธ.ค. 2561 เว้นแต่ศาลจะมีคำสั่งเป็นอื่น
โดยประเด็นดังกล่าวเป็นที่น่าจับตาว่าราคาหุ้น DTAC เปิดการซื้อขายภาคบ่ายวันนี้จะปรับตัวขึ้นอย่างมีนัยสำคัญ เนื่องจากถือเป็นการปลดล็อคความกังวลลูกค้าคลื่น 850MHz จะใช้งานไม่ได้ภายในวันที่ 15 ก.ย.61 โดยราคาหุ้น DTAC ปิดตลาดภาคเช้าวันนี้ (14 ก.ย.) อยู่ที่ 42.50 บาท ลบ 0.25 บาท หรือ 0.58% สูงสุดที่ 42.75 บาท ต่ำสุดที่ 41.75 บาท ด้วยมูลค่าซื้อขาย 137.32 ล้านบาท จึงเป็นที่น่าจับตาว่า ราคาหุ้น DTAC ในช่วงเปิดตลาดภาคเช้ามีแนวโน้มปรับตัวขึ้นตอบรับประเด็นดังกล่าว
อนึ่งบริการโทรคมนาคมบนโครงข่ายย่าน 850 MHz ซึ่งเป็นสัมปทานของ  DTAC ใกล้ถึงวันสิ้นสุดสัญญาสัมปทานแล้วในวันพรุ่งนี้ (15 กันยายน 2561) ซึ่งเกิดเป็นกระแสวิภาควิจารณ์กันอย่างแพร่หลาย ว่า ซิมของลูกค้า DTAC คลื่นดังกล่าวจะไม่สามารถใช้งานได้หรือไม่ เนื่องจากก่อนหน้านี้คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มีมติเกี่ยวเรื่องการให้บริการโครงข่ายโทรคมนาคมย่านความถี่ 850 MHz ว่าให้ DTAC ได้รับสิทธิเข้าสู่มาตรการคุ้มครองผู้ใช้บริการเป็นการชั่วคราวกรณีสิ้นสุดการอนุญาตสัมปทาน (มาตรการเยียวยาฯ)
โดยมีเงื่อนไขว่า DTAC ต้องเข้าร่วมประมูลคลื่นความถี่ย่าน 900 MHz ซึ่ง กสทช.กำหนดให้มีขึ้นในวันที่ 18 สิงหาคม 2561 ที่ผ่านมา โดยทาง DTAC ไม่ได้เข้าประมูลคลื่นดังกล่าว ซึ่งกสทช.ระบุว่า ตามเงื่อนไขดังกล่าวผู้ใช้บริการก็จะไม่ได้รับสิทธิเข้าสู่มาตรการคุ้มครองและไม่สามารถใช้โครงข่ายย่านคลื่นความถี่ 850MHz ได้ภายหลังวันสิ้นสุดสัมปทานส่งผลให้ DTAC ได้ยื่นฟ้องกสทช.ในคดีข้อพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมาย